Durbanse burgemeester glo probeer ‘vergiftig’Fawzia Peer, waarnemende burgemeester van Durban. (Foto: Motshwari Mofokeng, ANA) Paraffien is na bewering Donderdag in Fawzia Peer, waarnemende burgemeester van Durban, se waterbottel tydens ŉ raadsvergadering bespeur. William Mapena, speaker van die stad, het gesê die burgemeester se waterbottel het na paraffien geruik. Volgens Mapena is die polisie egter nog nie in dié stadium genader nie aangesien die water by die stad se eie laboratorium getoets sal word. Indien daar wel nie iets pluis was met die water nie, sal die polisie genader word, het hy verseker. Op die vraag of die waterbottel nie eerder aan die polisie oorhandig moes word om te verhoed dat bewyse verlore kan gaan nie, het Mapena geantwoord: “Nee, dit is ons water. Ons sal dit toets. Dit is ŉ interne aangeleentheid wat ons diensverskaffer raak.” Volgens Mapena sal die waterbottels van die ander raadslede wat by gister se vergadering was egter nie getoets word nie. Prem Iyer, raadslid van die Inkatha Vryheidsparty (IVP), het verduidelik Peer het gedurende die vergadering van die water gedrink waarna sy dit aan die speaker gegee het. “Die waarnemende burgemeester het ŉ bottel mineraalwater gehad waaruit sy gedrink het en moes besef het dat dit na paraffien proe.” Volgens Iyer het Peer die waterbottel aan Mapena gegee wat dit eens gehad het dat daar paraffien in die water is. “Hy het toe al die raadslede versoek om nie van die water te drink nie,” het hy gesê. Die waterbottels is nie uit die lokaal verwyder gedurende die tyd dat Iyer daar was nie, het hy verseker. “Die waarnemende burgemeester se waterbottel was steeds op die speaker se tafel.” Nicole Graham, Durbanse koukusleier van die DA, het gesê die saak is kommerwekkend. “[Mapena] het begin rondkyk, [sy aandag] was baie afgelei. Hy het gesê: ‘Wag eers, kollegas, daar is ŉ probleem.’ Toe het hy gesê: ‘Niemand moet asseblief van die water drink nie, dit lyk of daar paraffien in een van die waterbottels is,’” het Graham verduidelik. Volgens Graham het die burgemeester opgestaan en haar mond bedek waarna die hoofsweep haar na buite vergesel het. Die verrigtinge is daarna voortgesit en al die raadslede was ontspanne, vertel sy. “Ek het my hand opgesteek en gesê: ‘Jammer, speaker, sê jy dat iemand paraffien in Fawzia Peer se water gegooi het?’ Hy het geantwoord dat daar paraffien in een van die bottels was. Hulle wou nie spesifiek wees oor wat eintlik aangaan nie,” het Graham gesê. Die munisipaliteit het Donderdagaand ŉ verklaring uitgereik waarin die gebeure van vroeër die dag bevestig word. “Peer het gekla oor die smaak van die water wat sy gedrink het. Uit voorsorgmaatreëls het sy dokter toe gegaan om ondersoek te word. Die water wat sy gedrink het, is na die laboratorium gestuur om getoets te word. Ons sal wag vir die uitslae van die laboratorium sowel as haar dokter se bevindinge voordat ons enige gevolgtrekking oor die aangeleentheid maak,” het die Stad gesê. Zandile Gumede. Foto: http://www.durban.gov.za/ Peer neem tans waar in die plek van Zandile Gumede nadat Gumede op verlof van 30 dae geplaas is nadat dié burgemeester van korrupsie en bedrog aangekla is wat verband hou met ŉ tender van R208 miljoen. ANC-raadslede het vroeër die dag probeer verhoed dat die stadsbestuurder, Sipho Nzuza, die vergadering bywoon. Daar was ŉ struweling waarna mense, onder wie Nzuza se lyfwagte, moes intree. Die DA het ná die voorval met die waterbottel ŉ beroep op die departement van samewerkende regering en tradisionele sake (Cogta) gedoen om by die eThekwini-munisipaliteit in te gryp aangesien dié munisipaliteit gereeld onder skandale deurloop. “Die munisipaliteit word gehul in chaos ná die verlenging van kontrakte aan maatskappye wat verbind word met burgemeester Gumede,” het Haniff Hoosen, die DA se skaduminister vir Cogta, gesê. Volgens Haniff het die DA se provinsiale leierskap aan die Openbare Beskermer se kantoor geskryf om te waarsku oor “twyfelagtige kontrakte”. “Verder het Kimi Makwetu, die ouditeur-generaal, [vandeesweek] gesê die ouditeur-generaal se leierskap moes die besluit neem om die ouditproses vir die eThekwini-munisipaliteit op te skort weens intimidasie en dreigemente. Die polisie moes ouditpersoneel na die metro vergesel, terwyl die munisipaliteit se leierskap moes ingryp om kalmte en veiligheid te herstel om die ononderbroke hervatting van ouditwerk moontlik te maak. “Die ouditbevindings het tot die gevolgtrekking gekom dat eThekwini, saam met die uThukela-distrik, uMzinyathi-distrik, uMkhanyakude-distrik en Ugu-distriksmunisipaliteite gesamentlik verantwoordelik was vir R1,76 miljard onreëlmatige besteding. “Burgemeester Gumede se geslepe transaksies het gelei tot die ineenstorting van die munisipaliteit en dat boewery aan die orde van die dag is,” het Haniff gesê.